走筆謝張功父送似酴醾
作者：楊萬里
朝代：宋

paragraphs: 西湖野僧誇藏冰，半年化作真水精。
南湖詩人笑渠拙，不如儂家解乾雪。
藏冰窨子山之幽，鑱透九地山鬼愁。
儂家藏雪有妙手，分明曬在翡翠樓。
向來巽二拉滕六，玉妃夜投玉川屋。
剪水作花吹朔風，揉雲爲粉散寒空。
醉揮兩袖拂銀漢，梢頭萬斛冷不融。
瓊田挈月拾翠羽，砌成重樓天半許。
盤作青蛟吐綠霧，亂飄六出薰沉炷。
人間雪脆那可藏，天上雪落何曾香。
三月盡頭四月首，南湖香雪今誰有，分似誠齋老詩叟。
碎挼玉花泛春酒，一飲一石更五斗。